ΓΡΑΠΤΗ ΕΡΩΤΗΣΗ E-2697/97 υποβολή: Maartje van Putten (PSE) προς την Επιτροπή (1 Σεπτεμβρίου 1997)

Θέμα: Συνεργασία με την Κολομβία

Με αφορμή επίκαιρα γεγονότα, η Ολλανδική Προεδρία, σε διάφορες δηλώσεις της, εξέφρασε τον αποτροπιασμό της σχετικά με τις διαπραχθείσες δολοφονίες και την μεγάλη της ανησυχία για το υψηλό επίπεδο ατιμωρισίας στην Κολομβία. Από την άλλη πλευρά, η απελευθέρωση 70 περίπου ομήρων στρατιωτών και καταδρομέων θεωρήθηκε ως ενθαρρυντικό σημάδι και εκφράζεται η ελπίδα ότι αυτό θα μπορούσε να σηματοδοτήσει την έναρξη διαλόγου και συμφιλίωσης με τελικό στόχο τον τερματισμό της εσωτερικής διαμάχης.

1. Μπορεί η Επιτροπή να αναφέρει ποιές δυνατότητες βλέπει για την υποστήριξη ειρηνικών πρωτοβουλιών εκ μέρους του αστικού πληθυσμού (π.χ. η εγκατάσταση ειρηνευτικών ζωνών) και ποιές πρωτοβουλίες έχει ίσως αναλάβει για τον σκοπό αυτό;

2. Μπορεί η Επιτροπή να αναφέρει ποιές δυνατότητες βλέπει για την ενθάρρυνση της εφαρμογής των αρχών του κράτους δικαίου στην Κολομβία, ή ποιές προϋποθέσεις πρέπει να εκπληρωθούν ούτως ώστε η Ευρωπαϊκή Ενωση να μπορέσει να ασκήσει θετική επιρροή;

3. Μπορεί η Επιτροπή να αναφέρει τι έχει πράξει τα τελευταία έτη για την προσφορά βοήθειας στα πολλά εκτοπισμένα άτομα στην Κολομβία και ποιές νέες πρωτοβουλίες πρέπει να αναμένονται στο επίπεδο αυτό, π.χ. στο πλαίσιο του κανονισμού 443/97 ((ΕΕ L 68 της 8.3.1997, σελ. 1. ));

Απάντηση του κ. Marin εξ ονόματος της Επιτροπής (2 Οκτωβρίου 1997)

1. Η Κοινότητα παρακολουθεί από κοντά και με ανησυχία την εξέλιξη της κατάστασης στην Κολομβία. Οι δυνατότητες παρέμβασης της Ευρωπαϊκής Επιτροπής είναι πάρα πολύ περιορισμένες λόγω του κλίματος βίας που επικρατεί στη χώρα και της μεγάλης γενικής ρευστότητας της πολιτικής κατάστασης. Κατά συνέπεια οι δυνατότητές της για δραστηριοποίηση κάτω από τις σημερινές συνθήκες επικεντρώνονται στις πρωτοβουλίες ανθρωπιστικού χαρακτήρα, προς όφελος των προσφύγων. Πάντως η Κοινότητα εξετάζει αυτή τη στιγμή τη συγκεκριμένη δυνατότητα να αυξήσει τη βοήθειά της υπέρ των ειρηνευτικών πρωτοβουλιών. Πρέπει να σημειώσουμε ιδίως μια πολύ σημαντική οικονομική συμμετοχή τόσο της Ευρωπαϊκής Επιτροπής (500.000 ECU) όσο και των κρατών μελών κατά το άνοιγμα του γραφείου της Ύπατης Αρμοστείας των Ηνωμένων Εθνών για τα δικαιώματα του ανθρώπου στην Μπογκοτά.

2. Η ενίσχυση του κράτους δικαίου αποτελεί μια από τις προτεραιότητες για δράση της Ευρωπαϊκής Επιτροπής στην Κολομβία. Η Ευρωπαϊκή Επιτροπή συνειδητοποιεί πλήρως τα όρια αυτής της ενέργειας. Ένα μεγάλο μέρος της χώρας διαφεύγει από τον έλεγχο των κεντρικών αρχών και το σύνολο των κρατικών θεσμών υποφέρει από μια κατάσταση μεγάλης αδυναμίας. Παρά αυτούς τους περιορισμούς η Ευρωπαϊκή Επιτροπή συμβάλλει με σημαντικό τρόπο στις πρωτοβουλίες στον τομέα αυτό μέσω τριών θεμελιωδών διαύλων.

- η ενίσχυση της παρουσίας της διεθνούς κοινότητας στη χώρα (η προαναφερθείσα χρηματοδότηση του γραφείου της Ύπατης Αρμοστείας των Ηνωμένων Εθνών για τα δικαιώματα του ανθρώπου)

- η χρηματοδότηση πρωτοβουλιών προς όφελος των μη κυβερνητικών οργανισμών στον τομέα της δημοκρατίας και των δικαιωμάτων του ανθρώπου

- διαρθρωτική βοήθεια (capacity building) στον τομέα της διοίκησης που επιφορτίζεται ειδικότερα με την τήρηση του κράτους δικαίου. Έτσι η Ευρωπαϊκή Επιτροπή προετοιμάζει σήμερα ένα σημαντικό σχέδιο παροχής βοήθειας στον τομέα της διοίκησης της δικαιοσύνης.

3. Τα τελευταία έτη η Ευρωπαϊκή Επιτροπή υλοποίησε πολυάριθμες πρωτοβουλίες με στόχο να βοηθήσει τους πρόσφυγες και αυτό με δύο τρόπους:

- απευθείας, η Ευρωπαϊκή Επιτροπή χορήγησε το 1997 ανθρωπιστική βοήθεια ύψους 4,5 εκατ. ECU, η οποία θα υλοποιηθεί από τις ευρωπαϊκές ΜΚΟ. Επίσης στο πλαίσιο του κανονισμού (ΕΚ) 443/97 ((ΕΕ L 68 της 8.3.1997)), στον οποίον παραπέμπει ο αξιότιμος βουλευτής, χρηματοδοτήθηκε σχέδιο ύψους 800.000 ECU το 1996 στη βορειοανατολική περιοχή της Κολομβίας. Πρέπει να υπογραμμιστεί ότι δεδομένου του μεγέθους της παρέμβασής της, η Ευρωπαϊκή Επιτροπή διόρισε, πράγμα που είναι μοναδικό για τη Νότια Αμερική, ένα μόνιμο συντονιστή για τη βοήθειά της στη χώρα αυτή 7

- έμμεσα, εξασφαλίζοντας μια προνομιούχο υποστήριξη στις ομάδες των προσφύγων που βρίσκονται στις ζώνες παρέμβασης που καλύπτονται από διάφορα σχέδια αγροτικής ανάπτυξης, τα οποία χρηματοδοτεί η Κοινότητα στη χώρα αυτή.